Sukupolvet kohtaavat Ison Omenan kirjastossa
Ison Omenan kirjaston Kohtaamiskahvilassa järjestetään torstaina 15.10. klo 13–15 kaikenikäisille suunnattu tapahtuma, jossa kannustetaan eri sukupolvia kohtaamaan ja viettämään aikaa yhdessä.
Espoossa ikäihmisten parissa toimivat tahot ovat verkostoituneet ja järjestävät kuukausittain teemallisia tapahtumia Kohtaamiskahvilassa. Lokakuun tapahtuma sijoittuu koulujen syyslomaviikolle, jolloin monet lapset viettävät aikaa isovanhempiensa kanssa. Tapahtuma johdattaa myös lauantaina 17.10. vietettävään Isovanhempien päivään.
Iltapäivän ohjelmassa on monipuolista tekemistä sekä lapsille, nuorille että ikäihmisille. Klo 13.00 Päivi Lindqvist laulattaa lapsia ja isovanhempia kitaran säestyksellä. Klo 13.30 tapahtuman toimijat esittäytyvät ja tarjoavat erilaisia pelejä, tehtäviä ja tekemistä.
Kirjaston aulatilassa voi tutustua toimijoiden esittelypisteisiin. VALLI ry järjestää bingon, jossa voi voittaa pieniä välittämisen tekoja lapsille ja ikäihmisille. Omakamun pisteellä pääsee kokeilemaan golf-puttausta, Siskot ja Simot järjestää ristinollaa ja hernepussien heittoa, ja Tähtihetki-tarinapajassa esitetään työpajoissa tehtyjä videoita. Suomen Isovanhemmat ry jakaa postikortteja. Mukana on myös Mannerheimin Lastensuojeluliitto.
Tapahtuma tarjoaa mahdollisuuden tavata uusia ihmisiä, kokeilla yhdessä erilaisia aktiviteetteja ja löytää tapoja sukupolvien väliseen yhteiseen tekemiseen.
Tervetuloa mukaan – lapset, nuoret, isovanhemmat ja kaikki sukupolvien kohtaamisesta kiinnostuneet!
Tapahtuman koordinoi VALLI ry:n Etsivän vanhustyön verkostokeskus / Kati Harkoma.

